Grantová výzva Dunajského fondu rozvíja život na rieke

*tlačová správa*

*14. októbra 2019 v Bratislave*

Stredoeurópska nadácia vyhlasuje **štvrtý ročník grantovej výzvy Dunajského fondu,** vďaka podpore od **spoločnosti SLOVNAFT, a.s**., a **rodiny Kúšikovcov**.

Grantová výzva je zameraná na zlepšenie verejnej infraštruktúry, kultivovanie a ochranu prostredia v okolí Dunaja a Malého Dunaja a realizáciu pozitívnych zásahov v teréne v prospech lepšieho života na riekach a v ich okolí. V aktuálnom ročníku bude k dispozícii na prerozdelenie minimálne **68 tisíc eur**.

Do aktuálneho ročníka sa môžu zapojiť **neziskové organizácie** s projektmi sledujúcimi aspoň jeden z nasledovných cieľov:

* bližší **kontakt** s riekou,
* bohatší **život** na rieke, vrátane ochrany a zachovania prírodných hodnôt,
* plynulejší a príjemnejší **pohyb** pri/na rieke,
* **spojenie** prostredníctvom rieky so susedmi a ďalšími štátmi/sídelnými celkami.

Výzva je otvorená pre podávanie projektových nápadov **od** **14. októbra do 14. novembra 2019**. Hodnotenie žiadostí o príspevok prebehne v dvoch kolách odbornou porotou zloženou z osobností Kruhu poradcov Dunajského fondu. Členmi poroty sú osobnosti z oblastí urbanizmu a architektúry, ochrany prírody, tvorby mestských a komunitných aktivít a rekreačno-športových aktivít na rieke. Uchádzači, ktorí postúpia do finálového kola, budú prezentovať svoje projekty osobne pred odbornou porotou. Výsledky hodnotenia budú zverejnené najneskôr 3. februára 2020.

V uplynulých troch grantových výzvach bolo sumou v súhrnnej výške takmer 140 tisíc eur podporených 25 verejnoprospešných projektov pozdĺž celého slovenského úseku Dunaja, ako aj na Malom Dunaji a ramenách, ktoré zlepšujú prístup k rieke, kultivujú a ochraňujú jej prostredie a napomáhajú bohatšiemu životu v prostredí.

Projektové nápady od žiadateľov o príspevok je potrebné podať e-mailom prostredníctvom vyplneného formulára. Podrobné informácie, formulár a podmienky výzvy sú k dispozícii na webovej stránke [www.dunajskyfond.sk](http://www.dunajskyfond.sk).

Grantová výzva je jednou z aktivít Dunajského fondu, programu Stredoeurópskej nadácie a neziskovej platformy za účelom tvorenia lepších vzťahov a rozvoja a ochrany cenného prostredia okolo Dunaja.

*Kontakt a informácie:*

*Juraj Tedla*

*Stredoeurópska nadácia*

[*cef@cef.sk*](mailto:cef@cef.sk)

*+421 918 707 397*